b'\n_START_ARTICLE_\nBergenheim-yhti\xc3\xb6t\n_START_PARAGRAPH_\nOy Bergenheim Yhti\xc3\xb6t Ab oli vuosina 1977\xe2\x80\x931998 toiminut l\xc3\xa4\xc3\xa4kemaahantuoja sek\xc3\xa4 kosmeettisten ja teknokemiallisten tuotteiden maahantuoja ja valmistaja. Se muodostettiin monista l\xc3\xa4hinn\xc3\xa4 vuorineuvos Holger Bergenheimin perustamista yhti\xc3\xb6ist\xc3\xa4, kuten Oy Epeko Ab, L\xc3\xa4\xc3\xa4ketuonti Oy \xe2\x80\x93 Medicinimport Ab, Oy Oxygenol Ab ja Bycos._NEWLINE_Instrumentarium osti Oy Bergenheim Yhti\xc3\xb6t Ab:n toukokuussa 1986. Yhti\xc3\xb6 siirrettiin Instrumentariumin erillisyksikk\xc3\xb6\xc3\xb6n 1990, kunnes Instru myi sen helmikuussa 1998 perheyhti\xc3\xb6 Berner Oy:lle. Tuolloin Bergenheim-yhti\xc3\xb6iden vuosiliikevaihto oli noin 130 miljoonaa markkaa. Instrumentariumin aikana 1990-luvun puoliv\xc3\xa4liss\xc3\xa4 Bergenheim-yhti\xc3\xb6iden edustamiin kosmetiikkamerkkeihin kuuluivat Almay, Christian Dior, Clarins, Escada, Givenchy, Kanebo ja Calvin Klein. Se markkinoi my\xc3\xb6s vauvanhoitotuotteita sek\xc3\xa4 Schollin jalkojenhoitotuotteita. Yhti\xc3\xb6n oma tehdas valmisti muun muassa Oxygenol-hammastahnoja, Orient Henna -hiusv\xc3\xa4rej\xc3\xa4 sek\xc3\xa4 Anet-shampoita ja -saippuoita.'